初平中，從馬騰擊反羌叛氐，數有功，稍遷至校尉。建安中，曹操討袁譚、尚于黎陽，譚遣郭援、高幹等略取河東，操使鍾繇率關中諸將討之。德隨騰子超拒援、幹於平陽，德為軍鋒，進攻援、幹，大破之，親斬援首。拜中郎將，封都亭侯。每戰，常陷陳卻敵，勇冠騰軍。後騰征為衛尉，德留屬超。操破超于渭南，德隨超亡入漢陽，保冀城。後復隨超奔漢中，從張魯。操定漢中，德隨眾降。操素聞其驍勇，拜立義將軍，封關門亭侯，邑三百戶。